**Manuál pre hodnotiteľky** 

**programu Zelená škola**

2022/2023

**Obsah**

*A) Cieľ hodnotiacej návštevy a spôsoby hodnotenia -* ***str. 1***

*B) Príprava na hodnotiacu návštevu* ***- str. 2***

*C) Hodnotiaca návšteva na škole -* ***str. 3***

*D) Záver hodnotiacej návštevy -* ***str. 6***

*E) Spracovanie výsledkov hodnotenia -* ***str. 6***

*F) Stretnutie Rady Zelenej školy* ***- str. 8***

*G) Príloha - Princípy a zásady hodnotiteľa/ky* ***- str. 8***

**A) Cieľ hodnotiacej návštevy a spôsoby hodnotenia**

**Cieľom hodnotiacej návštevy hodnotiteľa/ky Zelenej školy** je oboznámenie sa s realizáciou programu na konkrétnej škole a overenie jej súladu s pravidlami a metodikou. Na základe výsledkov osobného hodnotenia hodnotiteľa/ky rozhodne Rada Zelenej školy o udelení príp. neudelení titulu a vlajky „Zelená škola“ (vo výnimočných prípadoch o diplome „Na ceste k Zelenej škole“).

Tento manuál by vám mal pomôcť detailnejšie zhodnotiť aktivity školy v rámci programu Zelená škola za uplynulé certifikačné obdobie. Cieľom hodnotenia je poskytnúť nám/vám ucelenejší obraz o danej škole, jej aktivitách a stave participácie školskej komunity na ich realizácii. Toto podrobnejšie sledovanie hodnotenej školy nám zároveň umožní poskytnúť jej komplexnejšiu spätnú väzbu, vrátane jej silných a slabých stránok, ako aj odporúčania pre budúcnosť (napr. pre prijatie opatrení na odstránenie zistených problémov/nedostatkov). Mali by sme myslieť na to, že výsledok hodnotenia by mal motivovať k zmene a lepším výsledkom konštruktívnymi, konkrétnymi pripomienkami a návrhmi.

Nezabudnime, že **cieľom hodnotenia** **nie je**:

* demotivovať neprimeranou priamou kritikou konkrétnej osoby;
* poukazovať na nesplnené aktivity;
* porovnávať dosiahnuté výsledky s úspešnejšou školou;
* uprednostňovať len kvantitu realizovaných aktivít pred ich kvalitou a vplyvom na celkové vnímanie programu.

Pre úplnosť uvádzame v prílohe tohto manuálu aj **princípy a zásady hodnotiteľa/ky.**

**UPOZORNENIE**

Záverečnej hodnotiacej návštevy sa pre väčšiu efektivitu zúčastňujú dvaja hodnotitelia. Pri každej nasledujúcej stati sú pokyny uvádzané pre jedného hodnotiteľa, ale platia pre obidvoch hodnotiteľov, ktorí navštívia školu.

**V prípade akýchkoľvek nejasností ohľadom záverečného hodnotenia nás neváhajte kontaktovať:**

Lenka Elečková, [eleckova@zivica.sk](mailto:eleckova@zivica.sk), 0902 724 310 – organizačné a technické otázky

Zuzana Gallayová, [gallayova@zivica.sk](mailto:gallayova@zivica.sk), 0918 925 216 – obsahové otázky, príp. problémové situácie na školách

**B) Príprava na hodnotiacu návštevu**

**Pred hodnotiacou návštevou je potrebné podrobne sa zoznámiť s:**

* [**metodikou programu Zelená škola**](https://zelenaskola.sk/wp-content/uploads/2021/05/metodicka_prirucka_zs_8.pdf)

https://zelenaskola.sk/o-programe/metodika-7-krokov/

* **[pravidlami programu](https://zelenaskola.sk/o-programe/zapojte-sa/pravidla-programu-zelena-skola/)**
* https://zelenaskola.sk/o-programe/zapojte-sa/pravidla-programu-zelena-skola/
* **hodnotiacim formulárom, otázkami k hodnoteniu**
* **výsledkom hodnotenia z minulého záverečného hodnotenia** (ak sa ho škola zúčastnila)
* **webstránkou hodnotenej školy / FB stránku školy** - v prípade akýchkoľvek nejasností alebo nepresností je potrebné si pripraviť konkrétne otázky, ktoré pri návšteve položíme koordinátorovi/ke
* **schváleným EAP**

**Pred osobnou hodnotiacou návštevou:**

...sa dohodnime telefonicky alebo emailom na termíne a detailoch hodnotiacej návštevy s koordinátorom/kou Zelenej školy. Pri plánovaní stretnutia by ste nemali zabudnúť na:

1. **stanovenie termínu hodnotiacej návštevy** s koordinátorom/kou a druhým hodnotiteľom/kou Zelenej školy **najneskôr do 4**.**5.2023, termín návštevy 9.5. – 14.6.2023**
2. **náčrt priebehu návštevy** (stručne oboznámiť koordinátora/ku o cieli, približnej dĺžke návštevy a jej jednotlivých krokoch)
3. **prebranie detailného programu návštevy** (na čo by hodnotiteľ/ka a koordinátor/ka nemali zabudnúť):

- ***informovanie školskej komunity o návšteve hodnotiteľa/ky*** *zo strany koordinátora/ky,*

*-* ***pripravenosť členov Kolégia Zelenej školy*** *(najmä žiačok a žiakov, poprípade rodičov a iných členov kolégia)* ***byť k dispozícii počas hodnotiacej návštevy,***

***- dostupnosť všetkých podkladových materiálov****, ktoré sú uvedené v Kontrolnom zozname pre   
 hodnotiacu návštevu*

***- požiadať prípravu priečinka s výberovou fotodokumentáciou*** *realizovaných aktivít, ktoré si pri návšteve stiahnete na USB*

**Hodnotiaci formulár**

Pred hodnotiacou návštevou musí byť hodnotiteľ/ka dôkladne oboznámený/á s „Hodnotiacim formulárom certifikačného programu Zelená škola (školský rok 2022/2023“. Predovšetkým je potrebné **si ho vytlačiť (**alebo stiahnuť elektronicky**) a vziať so sebou** **na návštevu školy.**

**Hodnotiaci formulár:**

1. **Hodnotiaci formulár pre základné a stredné školy – verzia pre certifikát „Zelená škola“**
2. **Hodnotiaci formulár pre materské školy, špeciálne základné školy a školy 1.- 4. ročník – verzia pre certifikát „Zelená škola“**

**C) Hodnotiaca návšteva na škole**

**Počas hodnotiacej návštevy na škole by sa mal hodnotiteľ/ka stretnúť s:**

1. koordinátorom/kou programu Zelená škola
2. členmi/členkami Kolégia Zelenej školy + samostatné stretnutie so žiakmi a žiačkami, príp. rodičmi a inými členmi kolégia
3. vedením školy
4. pedagogickým/nepedagogickým personálom školy.

Rozhovormi a kladením otázok členom školskej komunity a kontrolou splnenia jednotlivých kritérií v rámci 7 krokov by mal hodnotiteľ/ka postupne získavať podklady pre vyplnenie Hodnotiaceho formulára.

***Odporúčanie:*** *v úvode stretnutia s koordinátorkou alebo kolégiom by sa mal hodnotiteľ/ka (v prípade potreby) pokúsiť o odľahčenie atmosféry, aby zúčastnení nemali celý čas pocit „tŕpnutia“ ako počas „veľkej ministerskej kontroly“. Je potrebné vysvetliť, že účelom je predovšetkým nestranne zhodnotiť ich realizované aktivity, dosiahnuté výsledky a hlavne poskytnúť spätnú väzbu, ktorá môže byť podkladom pre budúce zlepšenia, nové aktivity a pod.   
Výsledkom návštevy síce bude rozhodnutie Rady Zelenej školy o udelení, resp. neudelení titulu, ale to podstatné je čo sa im na škole podarilo za uplynulé obdobie dosiahnuť/zmeniť.*

**POZNÁMKA: Hodnotiteľ, kt. ide hodnotiť s členom tímu, píše obe hodnotiace správy z návštevy (Výsledok hodnotenia). Správu je potrebné poslať najneskôr do 5 dní od návštevy školy druhému hodnotiteľovi. Výsledok hodnotenia je potrebné nahrať na web do 16.6.2023.**

**1) Stretnutie s koordinátorom/kou Zelenej školy**

* Hodnotiteľ/ka sa dostaví v dohodnutom termíne na školu za účelom hodnotiacej návštevy.
* Hodnotiteľ/ka si s koordinátorom/kou ujasní cieľ a rozsah návštevy.
* Hodnotiteľ/ka upovedomí koordinátora/ku, že časť návštevy sa bude konať len za účasti žiačok/žiakov.
* Koordinátor/ka predloží hodnotiteľovi/ke súvisiace podkladové materiály (Auditové listy a EAP). Tie si hodnotiteľ/ka dôkladne preštuduje.
* Hodnotiteľ/ka postupne označuje splnenie, resp. nesplnenie jednotlivých kritérií uvedených v Hodnotiacom formulári na základe:

1. **vyhodnotenia predložených podkladových materiálov** (audit, EAP...),
2. a vo väčšine prípadov hlavne **na základe reálnych zistení a odpovedí na položené kontrolné otázky**. Tie sú uvedené pod jednotlivými kritériami a sú označené tromi otáznikmi (???). Za otáznikmi je v zátvorke uvedené, komu by mali byť tieto otázky adresované.

***Tip:*** *V prípade potreby si otázky pre jednotlivé skupiny pred príchodom na školu odlíšte rôznym farebným označením.*

* Hodnotiteľ/ka má v prípade nejasností priestor na kladenie doplňujúcich otázok a opätovné skontrolovanie dôkazov súvisiacich so splnením jednotlivých kritérií.
* Pri kontrole podkladových dokumentov (Kolégium Zelenej školy, Environmentálny audit, Environmentálny akčný plán školy...) a následnými rozhovormi s ostatnými členmi školy. hodnotiteľ/ka získava informácie, ktoré sú taktiež podkladom pre vypĺňanie Hodnotiaceho formulára.
* Hodnotiteľ/ka v prípade potreby požiada o doplňujúce podkladové materiály, ktoré sú výstupmi činnosti celej školskej komunity a súvisia s preukázaním splnenia niektorých kritérií hodnotenia, napr. články v školskom časopise alebo v iných médiách, ppt prezentácie žiačok a žiakov, konferencie venované problematike životného prostredia, realizované akcie pre verejnosť, fotodokumentácia z rôznych eko-aktivít).
* V prípade, že koordinátor/ka v úvode návštevy neposkytol/la hodnotiteľovi/ke nepovinné podklady (najmä výber fotografií, inšpiratívne aktivity, mediálne výstupy súvisiace s aktivitami programu na škole a pod.), je potrebné o ne požiadať. Bez kvalitných výstupov škôl nie je možné pozitívne prezentovať program Zelená škola, jeho myšlienky a aktivity zapojených škôl medzi ďalšími školami a verejnosťou.

Koordinátora/ku zároveň informujeme, že poskytnutím týchto materiálov zároveň súhlasí s ich prípadným použitím za účelom propagácie a prezentácie programu Zelená škola (materiály, webstránka a pod.).

***Dôležitá prosba: Ak Vás škola zaujme netradičným, inovatívnym prístupom riešenia jednotlivých krokov v rámci metodiky programu Zelená škola, prosím nezabudnite si tento postup zaznamenať. Prípadne požiadajte koordinátora/ku o rozhovor alebo zaslanie podrobného popisu.***

***Ak sa na škole dozviete zaujímavé informácie, kt. by mohli byť inšpiratívne pre ostatné školy, inšpiratívny prístup detí, zaujímavosti do médií. Vyplňte prosím po návšteve školy formulár. Inšpiratívne školy v záverečnom hodnotení.*** *Nájdete ho tu:* ***http://zelenaskola.sk/hodnotitelia.***

**2) Stretnutie s členmi a členkami Kolégia Zelenej školy**

Hodnotiteľ/ka spolu s členmi/členkami Kolégia Zelenej školy realizuje prehliadku školy s cieľom kontroly koordinátorom/kou deklarovaných výstupov a aktivít, ale aj zisťovania ich úrovne participácie na ich realizácii a pod.

Počas prehliadky školy navštívi priestory súvisiace s realizáciou programu, napr.:

* kotolňa, environmentálna knižnica, eko-učebňa, jedáleň, sociálne zariadenie, školský dvor, školskú záhradu a pod.

***Čo si všímame?***

* *Sú ciele a aktivity uvedené v Environmentálnom akčnom pláne viditeľne realizované (napr. kompostovisko, náučný chodník, zavedený separovaný zber odpadu v plánovanom rozsahu, inštalované stojany na bicykle, informačný leták, nástenka a pod.)?*
* *Aké je technické vybavenie školy (napr. inštalácia žiariviek, reflexných fólií, duálneho splachovania, pákových batérií, žalúzií, vzduchový vankúš pri vstupe do školy a pod.)?*
* *Akým spôsobom sa do realizácie aktivít zapájali žiaci? Kto o aktivitách rozhodoval, kto ich navrhol a realizoval?*

**Samostatné stretnutie so žiakmi a žiačkami**

Vhodným, zdvorilým spôsobom požiadame koordinátora/ku o poskytnutie priestoru žiakom/žiačkam t. j. o samostatnú prehliadku a rozhovor v ich sprievode, keďže bez prítomnosti pedagóga/pedagogičky sú žiaci a žiačky zvyčajne spontánnejší a komunikatívnejší.

Otázky, ktoré by sme im mali klásť sú uvedené pod jednotlivými kritériami v hodnotiacom formulári (sú označené tromi otáznikmi (???) a v zátvorke je uvedené „kolégium“ alebo „žiaci“). Otázky prípadne prispôsobíme veku a schopnostiam žiakov a žiačok. V prípade potreby kladieme vlastné doplňujúce otázky, ktoré môžu vyplývať aj z realizovaných konzultácií a celkového priebehu programu na škole.

Deti môžeme požiadať, aby nám ukázali a okomentovali nástenku venovanú programu a Ekokódex Zelenej školy, prípadne viesť s nimi diskusiu v miestnosti vyhradenej na hodnotiacu návštevu.

**3) Stretnutie s vedením školy**

Počas hodnotiacej návštevy budeme pravdepodobne komunikovať aj s vedením školy – zástupkyňa, zástupca, riaditeľka, riaditeľ školy. Otázky, ktoré sa môžeme pýtať zástupcu vedenia, sú uvedené na konci dokumentu Otázky.

V prípade, že vedenie školy nie je veľmi naklonené realizácii programu Zelená škola, prípadne nevytvára vhodné podmienky pre koordinátora, môžeme sa pokúsiť vyzdvihnúť realizované aktivity, pochváliť prácu koordinátora/ku alebo diplomaticky navrhnúť kroky pre zlepšenie pozície koordinátora programu na škole, prípadne jeho zvýhodnenie za odvedenú prácu.

Ak naopak vedenie školy podporuje realizáciu programu, vhodné je pochváliť nielen koordinátora/ku a realizované aktivity, ale aj samotné vedenie za podporu, ktorú programu venuje. Je vhodné vyzdvihnúť, že nie na každej škole je vedenie takto pozitívne naklonené projektu a že aj postoj vedenia je veľmi dôležitý v procese zmien prebiehajúcich na škole.

To či je vhodné/potrebné niektoré z týchto tém „otvoriť“ na pôde vedenia školy už musí vycítiť a zvážiť samotný/á konzultant/ka. Častokrát sa oplatí aj vopred dohodnúť s koordinátorom/kou.

**Nezabúdajme však, že okrem seba reprezentujeme na konkrétnej škole aj celý program Zelená škola** a že komunikujeme s najväčšou autoritou (aspoň väčšinou) v rámci školského priestoru, v ktorom sa práve nachádzame. Naše správanie by teda malo byť slušné a primerané k osobe, s ktorou komunikujeme.

**4) Stretnutie s ostatným pedagogickým a nepedagogickým personálom školy**

V prípade stretnutia s pedagogickým a nepedagogickým personálom školy (napr. školníkom, upratovacím personálom, inými pedagógmi, pedagogičkami) kladieme otázky smerujúce k zisteniu spolupráce s členmi/členkami Kolégia Zelenej školy a miery zapojenosti do aktivít v rámci programu Zelená škola. Môžeme použiť otázky, ktoré sú uvedené pod jednotlivými kritériami v hodnotiacom formulári.

**D) Záver hodnotiacej návštevy**

Na záver hodnotiacej návštevy sa stretneme s koordinátorom/kou programu Zelená škola, aby sme uzavreli návštevu a prípadne si ešte ujasnili vzájomné „úlohy“ (napr. nezabudnite si USB s fotkami, prípadne dodanie nejakých informácií a materiálov zo strany konzultanta/ky a pod.).

O udelení/neudelení titulu resp. diplomu definitívne rozhoduje Rada Zelenej školy - t.j. stretnutie programového tímu a konzultantov/iek programu. Z toho dôvodu **by sme školu v závere návštevy nemali nejako detailne hodnotiť alebo jednoznačne informovať o získaní/nezískaní titulu.**

Na hodnotenie a posúdenie realizácie programu na danej škole, vrátane formulácie písomných odporúčaní (výsledku hodnotenia) je potrebné si vyčleniť dostatok času. Ideálne je toto definitívne hodnotenie zo strany konzultanta realizovať s odstupom aspoň niekoľkých hodín od samotnej hodnotiacej návštevy.

**Koordinátora/ku v závere stretnutia informujeme o ďalšom postupe, t. j.:**

* **do 29. 6. 2023**  **bude koordinátor/ka informovaný/á e-mailom** o výsledku hodnotenia t. j. o udelení/neudelení titulu a vlajky „Zelená škola“.
* **zároveň bude zriaďovateľovi školy poslaný oficiálny list**, v ktorom vyjadríme pochvalu školy a osôb za realizované aktivity. V prípade potreby sa s koordinátorom/kou dohodnite na veciach, ktoré by sme mali v liste z našej strany špeciálne zdôrazniť (napr. pochvalu podpory aktivít školy, dobrú spoluprácu alebo naopak diplomatické naznačenie zlepšenia v týchto oblastiach a pod.).
* **Pripomeňte, že do nového ročníka sa prihlasuje do 30. 6. 2023 cez www.zelenaskola.sk**

**E) Spracovanie výsledkov hodnotenia**

Na základe realizovaného hodnotenia školy (vyplnenia hodnotiaceho formulára) a predovšetkým detailnejších zistení o aktivitách a procese realizácie jednotlivých 7 krokov **hodnotiteľ na záver vyplní online formulár so všetkými potrebnými informáciami o hodnotiacej návšteve** (vykliká hodnotiaci formulár a priloží výsledok hodnotenia). Nájdete ho tu: [**http://zelenaskola.sk/hodnotitelia**](http://zelenaskola.sk/hodnotitelia). Vyplniť ho treba najneskôr **16.6.2023.**

Okrem základných údajov školy a výsledku jej hodnotenia by sa mal hodnotiteľ/ka sústrediť predovšetkým na písomné zhodnotenie uplynulého certifikačného obdobia a dosiahnutých výsledkov.

**Je potrebné zamerať sa hlavne na:**

* **zhodnotenie činnosti školy počas certifikačného obdobia** *(podať spätnú väzbu celej škole o tom, ako úspešná bola pri dosahovaní vytýčených cieľov).*
* **zhodnotenie úspešných krokov** *(Porovnať dosiahnuté výsledky s naplánovanými. Poukázať na nedostatky v práci a odporúčať opatrenia na ich odstránenie. Zdôrazniť charakteristiky, ktoré označujú výkon za úspešný).*
* **posúdenie miery participácie školskej komunity na programe**
* **návrhy zmien smerujúcich k progresu** *(Motivovať k zmene a lepším výsledkom konštruktívnymi, konkrétnymi pripomienkami a návrhmi).*
* **posúdenie pripravenosti školy na ďalšiu činnosť v programe**

V špeciálnych prípadoch sa v prípade potreby môžete zamerať aj na poukázanie na úroveň (ne)pochopenia filozofie programu.

***Tip:*** *pri vypĺňaní výsledku hodnotenia školy by sme si mali dať pozor, aby hodnotenie nebolo len chválenie alebo naopak kritizovanie. Tejto situácii môžeme predísť použitím metódy tzv. hodnotiaceho sendviču, ktorá pozostáva z troch základných atribútov:*

* *pochválenie toho, čo bolo dobré*
* *upozornenie na to, čo by sa malo zlepšiť*
* *motivovanie*

**Celkové hodnotenie školy teda bude mať dve podoby:**

1. ***Formálne hodnotenie*** *(vyplnený hodnotiaci formulár) je založené na faktoch a pravdivých údajoch zistených počas hodnotiacej návštevy.   
   Slúži ako interný dokument programu a je hlavným podkladom pre záverečné rozhodnutie o udelení/neudelení certifikátu a vlajky „Zelená škola“ danej škole (vo výnimočných prípadoch diplomu „Na ceste k Zelenej škole“.*
2. ***Neformálne hodnotenie*** *(vyplnený formulár výsledok hodnotenia školy) má pre školu veľký význam z hľadiska odporúčaní do ďalších ročníkov programu Zelená škola. Slúži na poskytnutie nezávislej spätnej väzby zo strany hodnotiteľa pre realizátorov programu na škole.*

**POZNÁMKA:** On-line formulár a výsledok hodnotenia vyplňujú hodnotitelia spoločne alebo na základe dohody jeden z nich.

**F) Stretnutie Rady Zelenej školy** (24. 6. 2023 vo Zvolene)

**Dokumenty potrebné na stretnutie Rady Zelenej školy:**

* USB s fotodokumentáciou hodnotenej školy (ak ju škola poskytne)
* Pripravené problémové otázky a pripomienky na diskusiu

**Upozornenie!** Škola, na ktorej do uvedeného termínu neprebehne hodnotiaca návšteva, nebude v školskom roku 2022/23 hodnotená a následne certifikovaná. To isté platí aj v prípade, ak hodnotiteľ/ka nevyplní on-line potrebné dokumenty do 16. 06. 2023.

**G) Príloha - Princípy a zásady hodnotiteľa/ky**

1. objektivita – hodnotiteľ/ka hodnotí školu na základe všeobecne platných pravidiel programu Zelená škola, na základe predložených dokumentov a faktov zo strany zapojenej školy
2. nestrannosť a zrozumiteľnosť – hodnotiteľ/ka hodnotí otvorene, priamo, pri hodnotení postupuje zrozumiteľne pre účastníkov/čky hodnotiacej návštevy, jednotlivé rozhodnutia zdôvodní
3. vhodné správanie – hodnotiteľ/ka komunikuje so zástupcami/kyňami zapojenej školy s rešpektom, korektnosťou a bez predsudkov, nevyjadrujú faktami nepodložený subjektívny názor, rešpektujú individuálne intelektuálne schopnosti žiakov/žiačok
4. dôveryhodnosť – hodnotiteľ/ka okrem členov Rady Zelenej školy neposkytuje informácie iným osobám, nezverejňuje výstupy z hodnotiacej návštevy prostredníctvom akýchkoľvek informačných zdrojov
5. zodpovednosť – hodnotiteľ/ka pristupuje k hodnoteniu a hodnotiacej návšteve zodpovedne a orientuje sa v aktuálnych pravidlách a metodike programu Zelená škola
6. informovanie – hodnotiteľ/ka informuje Kanceláriu programu Zelená škola o všetkých neočakávaných, problémových situáciách a výsledkoch hodnotiacej návštevy v súlade s vyššie uvedenými cieľmi hodnotiacej návštevy.